**Sensorveiledning SØK3006 høsten 2021**

Eksamen består av tre oppgaver som alle skal besvares og teller likt. Eksamen arrangeres som hjemmeeksamen med alle hjelpemidler tilgjengelig, og sensur vil derfor legge ekstra vekt på forståelse og forklaring av relevante mekanismer.

Oppgave 1

Oppgaven behandler modellen for en økonomi med fleksibel inflasjonsstyring. Hovedtrekk ved forutsetninger og antagelser i modellen bør presenteres og diskuteres. Analysen handler om virkningen av etterspørselssjokk i lukket og åpen økonomi og sentralbankens vurderinger rundt rentenedsettelsen. Kjernen i diskusjonen handler om hvordan sentralbanken i en åpen økonomi må ta hensyn til rentesettelsens betydning gjennom utenriksøkonomi og valutamarked. Bedømmelsen legger vekt på hvordan disse mekanismene er forstått og sammenligning av rentesettelsen i de to situasjoner.

Oppgave 2

Besvarelsen skal vise forståelse av den grunnleggende porteføljemodellen for valutamarkedet, hovedtrekkene i forutsetninger og antagelser skal være med. Rentens betydning for valutakursen handler primært om hvordan privat sektor tilpasser sin portefølje til en renteendring, som igjen avhenger av graden av kapitalmobilitet. Bedømmelsen av besvarelsen vil avspeile hvordan de underliggende mekanismer er forstått, og intuisjonen i drøftingen av hvordan graden av kapitalmobilitet påvirker disse.

Oppgave 3

Innledningsvis må besvarelsen vise hvordan en naturressursinntekt kan innpasses i en modell for samspillet mellom skjermet og konkurranseutsatt sektor. Antagelser om dette og gjerne ulike mulige formuleringer bør diskuteres. Analysen vil være todelt. For det første en statisk analyse av hvordan endring i naturressursinntekten påvirker fordeling av arbeidskraften mellom de to sektorer. For det andre en dynamisk analyse som starter med etablering av en langtidslikevekt for relativ produktivitet mellom sektorene og dernest viser hvordan langtidslikevekten og tidsforløpet dit påvirkes av økt naturressursinntekt.